Himalaia

L'Himalaia, ditta ancu Tettu di u Mondu, hè una catena muntosa di l'Asia, chì sipara India, Pakistan, Nepal è Bhutan da a China. Hè longa circa 2.400 km par una larghezza di circa 100-200 km; hè cunnessa versu l'uccidenti incù a catena di l'Hindu Kush afganu. Ci sò cumpresi i più alti vetti di u mondu, frà i quali i quattordici Ottumilla, com'è u Monti Everest (8848 m), u K2 (8611 m) è u Kanchenjunga (8589 m). In lingua sanscrita, Himalaia significheghja a Dimora di i Nevi Eterni. Urighjina giulogica Sicondu a tittonica à placchi, a catena di l'Himalaia hè u pruduttu di u cunfini cunvirghjenti trà placca Indu-australiana è placca euruasiatica. U cuntinuu muvimentu rilativu di sti placchi indicheghja ch'è a catena di l'Himalaia stà sempri aumintendu di diminsioni. Giulugicamenti, si riteni ch'è l'Himalaia crisciaria à una vilucità di circa 8-10 millimetri à l'annu, s'è a dinamica di i placchi hè l'unicu fattori incidenti. Sò quantunqua attivi i forzi nurmali erusivi, chì ni riducini i diminsioni; a crescita netta di i muntagni di a catena hè dunqua stimevuli in circa 2,5-5 cm/seculu. Clima U clima varieghja sicondu l'altitudina, da sub-trupicali à i penditi miridiunali finu à alpinu estremu in i vetti più elevati. Si poni distingua trè macru-staghjoni: da uttrovi à frivaghju, incù bassi tampiraturi; da maghju à ghjugnu incù tampiraturi più elevati; da ghjugnu à settembre, l'umita staghjoni mussonica, carattarizata da viulenti piuviti limitati parò à u sittori miridiunali di a catena, oltri u quali i venti mussonichi ùn poni micca spustà si par via di l'alti picchi. Suddivisioni A catena muntosa di l'Himalaia, oltri à l'Himalaia cunsidaratu in sensu strettu, cumprendi ancu: - Hindu Kush - Karakorum - Pamir Vetti Principali vetti, frà altri: - Everest 8.848,56 m - K2 8.611 m - Kangchenjunga 8.586 m - Lhotse 8.501 m - Makalu 8.462 m - Cho Oyu 8.201 m - Dhaulagiri 8.167 m - Manaslu 8.163 m - Nanga Parbat 8.126 m - Annapurna 8.091 m - Gasherbrum I 8.068 m - Broad Peak 8.047 m - Gasherbrum II 8.035 m - Shisha Pangma 8.027 m - Gyachung Kang 7.922 m - Nanda Devi 7.817 m - Pumori 7.161 m - Ama Dablam 6.856 m Tupunimia I tuponimi usati par individuà i monti himalaiani sò in genaru furmati da radichi nipalesi, tibetani, turchistani è sanscriti, cumbinati calchì volta in modu ibridu trà eddi, è pussedini una capacità sprissiva è una cundinsazioni di significati à i quali l'uccidintali ùn sò micca avvezzi. Parechji noma di monti ani un carattaru eminentamenti discrittivu, com'è par asempiu: - Himalaia, a dimora di i nevi - Karakorum, i pitraghji neri - Dhaulagiri, a muntagna bianca - Nilgiri, u monti turchinu - Gasherbrum, a pareta lucenti - Machapuchare, a coda di pesciu - Makalu, u grandi neru - Kang Taiga, a sedda di nevi - Chogo Rè (rinuminatu K2), u grandi monti In altri casi u tuponimu hà un pricisu rifirimentu riligiosu, com'è par asempiu: - Pancchulé, i cinqui fiacculi cilesti - Gosainthan, u locu di i santi - Trisul, u tridenti (simbulu di Shiva) - Indrasan, u tronu di Indra - Manaslu, a muntagna di u spiritu - Chomo Lungma (rinuminatu Everest), a dea matri di a terra - Annapurna, a dea di i messi è di l'abbundanza - Ganesh Himal, a muntagna nivosa di u diu elefanti Esistini dopu parechji monti chì u so nomu diriveghja da a so pusizioni rispettu à altri cimi, com'è: - Nuptse, u monti à punenti - Lhotse Shar, u monti à sudu-livanti - Lhotse, u monti à sudu - Nunagiri, u monti trà i dui fiuma S'infattani infini i noma com'è: - Kardong, a furtezza di nevi - Mahalangur Himal, a catena muntosa di i grandi scimmii - Mustagh, a muntagna scintillanti di ghjacciu - Shisha Pangma, a cresta à u di quà di i pasculi - Mulkilà, a furtezza d'arghjentu - Ama Dablam, a mamma chì abbraccia - Kanchenjunga, i cinqui casciaforti di a grandi nevi Mistica A vista di i monti himalaiani, di sti pilastri di u celi chì s'innalzani limpidi è putenti da i nebbii è da l'imparfizzioni di u mondu, evoca à a mimoria u fiori di lotu, simbulu di a fedi buddista. Ancu u fiori di lotu affonda i so radichi in a fanga chì hè simili à u Saṃsāra, l'eternu ciclu di i nasciti è di i morti; ma quandu sboccia, a so curolla, alzendu si alta annantu à u stelu, si apri bianca è immaculata par ripprisintà a salvezza di a cuscenza è l'eterna sirenità di u nirvana. Ùn hè cirtamenti micca un casu s'è antichi populi, annantu à tremindù i virsanti di a catena himalaiana, ani sempri idantificatu i più alti muntagni di u mondu com'è u sediu di i so dei. Sempri oghji, siguendu un'antica tradizioni, occorri calchì volta l'usanza in i spidizioni alpinistichi di firmà si un metru sottu a vetta par un sensu di misticu rispettu è di diferenti umaghju versu a casa di Diu. Bibliografia Augusto Gansser, Andreas Gruschke, Blanche C. Olschak: A rigioni di u Himalaia. Cultura, storia, populi, edizioni taliana par Touring Club Talianu, Milano, 1991. Valerio Sestini: Himalaia. Architittura è ambienti in i Vaddi di u Nepal, Editori: Alinea Editrice s.r.l., 2006. ISBN 88-6055-086-6. Fonti 'Ss'articulu pruveni in parti o in tutalità da l'articulu currispundenti di a wikipedia taliana.